b'\n_START_ARTICLE_\nSimo Westerholm\n_START_PARAGRAPH_\nSimo Kalevi Westerholm (5. toukokuuta 1945 Kiukainen \xe2\x80\x93 23. joulukuuta 2010 Kokkola) oli suomalainen kansanmusiikin tutkija, joka toimi Kansanmusiikki-instituutin apulaisjohtajana vuosina 1974\xe2\x80\x932008._NEWLINE_Kiukaisten Paneliassa syntynyt Westerholm opiskeli filologiaa Turun yliopistossa ja valmistui humanististen tieteiden kandidaatiksi vuonna 1967. Vierailtuaan Erkki Ala-K\xc3\xb6nnin luennoilla Westerlund ryhtyi kes\xc3\xa4ll\xc3\xa4 1971 kiert\xc3\xa4m\xc3\xa4\xc3\xa4n h\xc3\xa4nen kentt\xc3\xa4retkill\xc3\xa4\xc3\xa4n eri puolilla Suomea, ja p\xc3\xa4\xc3\xa4tyi lopulta kansanmusiikin tutkijaksi Kaustisille perustettuun Kansanmusiikki-instituuttiin. 1990-luvulla Westerlund opiskeli viel\xc3\xa4 etnomusikologiaa Tampereen yliopistossa ja valmistui maisteriksi vuonna 1997. H\xc3\xa4n oli my\xc3\xb6s pitk\xc3\xa4\xc3\xa4n Kansanmusiikki-lehden p\xc3\xa4\xc3\xa4toimittajana ja Suomen kansansoitinmuseon johtajana._NEWLINE_Westerlund oli itsekin puhaltimia soittanut kansanmuusikko. 1970-luvun alussa h\xc3\xa4n oli perustamassa Kyl\xc3\xa4pelimannit-yhtyett\xc3\xa4 ja soitti my\xc3\xb6hemmin useissa kansanmusiikkiyhtyeiss\xc3\xa4. Westerlund on julkaissut my\xc3\xb6s veljens\xc3\xa4 Pekka Westerholmin kanssa yhteisty\xc3\xb6ss\xc3\xa4 laaditun Panelian murteen sanakirjan.'